15 slaan toe op Oos-Randse winkelsentrumDie verdagtes op hul vlugtog. (Skermskoot van video op Twitter) ’n Groep van 15 gewapende rowers het Woensdag op ’n winkelsentrum in Benoni aan die Oos-Rand toegeslaan en ’n klerewinkel beroof. ŉ Sarsie skote is tydens die groep mans se vlugtog in die Lakeside Mall afgevuur. Twee mense is in die proses beseer, onder wie ’n werknemer wat glo deur glasstukke gesny is. Lt.kol. Mavela Masondo, polisiewoordvoerder, sê 15 verdagtes het omstreeks 12:00 by die klerewinkel Crossover International ingestorm. Die verdagtes het hul vuurwapens te voorskyn gebring en klere in sakke begin prop. Die verdagtes het daarna al skietend uit die winkelsentrum gehardloop voordat hulle in drie wegkommotors gespring en weggejaag het. Die bestuur van Ladeside Mall sê in ’n verklaring die verdagtes het via die winkelsentrum se uitgang in Tom Jonesstraat gevlug en word sedertdien gesoek. “Enige misdaad is gruwelik, maar ons is dankbaar dat geen van ons personeel, huurders of klante ernstig beseer is nie,” lui die verklaring. Russel Meiring, woordvoerder van ER24, sê twee mense, ’n man en ’n vrou, moes ná die rooftog mediese behandeling ontvang vir geringe beserings. “Paramedici [is by hul aankoms op die toneel] na die agterkant van ŉ winkel gelei, waar hulle ŉ man met ŉ ligte wond aan sy boude aangetref het. ŉ Vrou is in ŉ ander winkel met ŉ geringe wond aan haar bors aangetref.” Albei pasiënte is op die toneel behandel voordat hulle na ’n private hospitaal vervoer is vir verdere mediese behandeling. Die polisie ondersoek’n saak van poging tot moord en sakeroof. Enigiemand met inligting rakende die verdagtes word versoek om die naaste polisiestasie of die Stop Misdaad- nommer by 08600 10111 te kontak. Lakeside mall armed robbery just 10 minutes ago ???? pic.twitter.com/StHMcgzhvU — Vladimir (@Arthur_Cebo) July 20, 2022